જીવલેણ રોગ બનવાની સંભવિતતા ધરાવતો મેલેરિયા રોગ ભારતમાં જાહેર સ્વાસ્થ્ય સાથે સંબંધિત મોટી સમસ્યા છે અને દક્ષિણપૂર્વ એશિયામાં મેલેરિયાનાં સંપૂર્ણ ભારણમાં નોંધપાત્ર હિસ્સો ધરાવે છે. પરોપજીવીઓને કારણે થતો આ રોગ ચેપી માદા એનોફોલીસ મચ્છર કરડવાથી અન્ય લોકોમાં ફેલાય છે. મેલેરિયાનાં કેસમાં ઘટાડો થઈ રહ્યો હોવાનું આંકડા સૂચવે છે છતાં ચેપી રોગોમાં મેલેરિયા મહત્ત્વપૂર્ણ રોગ છે. વિશ્વ આરોગ્ય સંસ્થાનાં 2017નાં વર્લ્ડ મેલેરિયા રિપોર્ટ મુજબ, મેલેરિયાનાં સૌથી વધુ કેસો અને એનાં કારણે સૌથી વધુ મૃત્યુઆંક ધરાવતો ભારત દુનિયાનો ચોથો સૌથી મોટો દેશ છે. આ ચિંતાજનક સ્થિતિ હોવા છતાં ભારતમાં મેલેરિયાનાં કેસો પર નજર રાખવાનું પ્રમાણ ઓછું છે.